Let L-410

**Let L-410 Turbolet** on kahe turbopropellermootoriga lühimaa (regionaalne) reisi- ja kaubalennuk, mida toodetakse Tšehhis Let Kunovice lennukitehases. L-410 esmalend toimus 1969. aastal, kõiki lennukivariante on kokku ehitatud üle 1100. 

1992. aastal sai Eesti Piirivalveameti lennuosakond Saksamaalt annetusena kaks L-410 lennukit. Üks annetati 2017. aastal Eesti Lennundusmuuseumile ja teine müüdi maha 2018. aastal.

## Ajalugu
Let L-410 arendus kasvas välja Nõukogude Liidu vajadusest asendada AN-2 modernsema lennukiga. An-2-le järglase leidmise konkursis võistles Berijevi (Be-30) ja Antonovi (An-28) konstrueerimisbüroo kõrval ka LET Kunovice lennukiehitusettevõte. Projekteerimine algas aastal 1966 ning kolme prototüüpi XL-410 hakati ehitama juba 1. aprillil 1967. 

### Prototüübid
#### 001
Prototüübi 45-minutiline esmalend, seerianumbriga 001, toimus 16. aprillil 1969 Kunovices pilootide Vladimír Vlk ja František Svinka käe all. Järgnevatel päevadel katsetati XL-410 üldisi lennuomadusi. 29. aprillil esitleti lennukit valitud seltskonnale. Esialgsed katselennud lõppesid 19. maiks 1969 ning 001-le anti lennukõlblikkuse sertifikaat, mis võimaldas L-410-t juuni alguses esitleda Pariisi lennundusnäitusel. Näituse tarbeks värviti lennuk üle. Uus kujundus põhines nina juurest tõusval ja piki keret sabani mineval joonel, mida tänapäevani kannab valdav osa Turbolette. 

Pärast näitust jätkus lennuki demonstreerimine potentsiaalsetele ostjatele: septembri alguses esitlus Poola delegatsioonile, 18. septembril Czechoslovak Airlinesile, 21. oktoobril Interflugile, novembris ringreis Nõukogude Liidus. Samuti jätkus lennuomaduste uurimine, seadistamine ja puudujääkide kõrvaldamine. Valdavalt oli probleeme liigse vibratsiooniga: näiteks 14. augusti 1970 lennul, mille eesmärk oli 500 km/h saavutamine, rebenes vibratsiooni tõttu kiilu ülemine pool. Neist probleemidest vabaneti alles prototüübi 003 konstruktsiooni täiustamisega ja uue, 1970. aastal ehitatud neljanda prototüübi moderniseerimisega.

Kuna lennuki 001 konstruktsiooni ei täiendatud tagantjärele uuemates lennukites tehtud muudatustega, vananes see 1970. aastate keskpaigaks moraalselt. 001 maandus viimast korda 13. novembril 1974, olles sooritanud 1648 lendu kogukestusega 927 tundi ja 20 minutit.

#### 002
Prototüüp 002 ehitati vaid maapealsete koormuskatsete jaoks, mille käigus lennuk lõhuti koormustaluvuse eesmärgil.

#### 003
Esmalend toimus 9. novembril 1969. Esitleti 001-ga lennukatsetustel ja -demonstratsioonidel. Uuriti lennuki juhitavust ja omadusi maandumisel ja õhkutõusul, sobivust murukattega lennuradadele, vibratsiooni, müra, elektrisüsteeme, mootorite temperatuure. 003 oli kolmest lendavast prototüübist (001, 003, 004) esimene, millele paigaldati jäätõrjesüsteem ning 1972. aasta jaanuaris ka kodumaised Walter M601A mootorid, mida seni olid ajutiselt asendanud Kanada päritolu Pratt & Whitney PT6A-27 mootorid. Lennuk kanti maha 1970. aastate esimesel poolel.

#### 004
Esmalend toimus 14. aprillil 1970. Konstruktsioonis on arvukalt uuendusi võrreldes 001-ga, muuhulgas uus ja rohkem veerestabiilsust tagav telik ja parema mootorimüra summutusega salong. Prototüüp 004 oli eriti oluline uue autopiloodi loomise seisukohast: 1974. aasta maist augusti alguseni lendas 004 Bendix M-4C autopiloodi ja lennuparameetrite mõõteseadmetega. Kogutud andmete põhjal konstrueeriti kodumaine AP-410 autopiloot, mis lisati hilisema variandi L-410 FG varustusse. 004 viimane maandumine oli 24. septembril 1978, pärast 1852 õhkutõusu ja maandumist ning õhus veedetud 1117 tundi ja 52 minutit.

## Variandid

;XL-410: Prototüüp.
;L-410 A: Esimene sari, Pratt & Whitney PT6A-27 mootoritega.
;L-410 AB:Nelja labaga Hartzelli propelleritega katselennuk.
;L-410 AF: Ungari lennuväe jaoks ehitatud klaasitud ninaga kaardistamislennuk.
;L-410 AS: Nõukogude Liidu avioonikaga katselennuk.
;L-410 M: Teine sari, Walter M601A mootoritega.
;L-410 MA: Walter M601B mootoritega arendus. Tuntud ka kui **L-410 MU**.
;L-410 UVP: Kolmas sari, põhjalikult täiustatud variant suurema tiivaulatusega ja muudetud kiiluga.
;L-410 UVP-S: ülespoole avaneva reisijatesalongi uksega.
;L-410 UVP-E:Walter M601E mootorite, viie labaga propellerite ja tiivaotstes paiknevate lisakütusepaakidega.
;L-410 FG: UVP-l põhinev klaasitud ninaga kaardistamislennuk.
;L-410 T:UVP-l põhinev transpordilennuk, suurema (1,25 × 1,46 m) uksega.
;L-420: Walter M601F mootorite ja muude täiendustega UVP-E arendus.

## Tehnilised andmed (L-410 UVP-E)

### Lennutehnilised andmed
***Meeskond**: 2
***Mahutavus**: 19 reisijat või 1615 kg lasti
***Pikkus**: 14,42 m
***Tiivaulatus**: 19,48 m
***Kõrgus**: 5,83 m
***Tiivapindala**: 34,86 m²
***Tühimass**: 3985 kg
***Maksimaalne stardimass**: 6400 kg
***Jõuallikad**: kaks Walter M601E turbopropellermootorit, mõlemad 559 kW (750 hj)

### Jõudlus

***Maksimaalne kiirus**: 380 km/h (205 sõlme) 4200 m (13 800 ft) kõrgusel
***Reisikiirus**: 365 km/h (197 sõlme)
***Lennuulatus**: 1380 km (744 nm) (maksimaalse kütusevaruga)
***Lennulagi**: 6320 m (20 725 ft)
***Tõusukiirus**: 7,4 m/s (1,455 ft/min)

## Viited


## Välislingid

* Lennukitehase koduleht